Puducherry

Puducherry (tamilsk , telugu , malayalam , fransk ), tidligere Pondicherry, er et forbundsterritorium i India, oppkalt etter territoriets største by. Puducherry består av det som inntil 1954 var Frankrikes kolonier i India (Fransk India).

Geografi
Forbundsterritoriet Puducherry består av fire små territorier med relativt stor geografisk avstand fra hverandre. 

 Puducherry: 293 km², en enklave i Tamil Nadu.
 Karaikal: 160 km², en enklave i Tamil Nadu
 Yanam: 30 km², en enklave i Andhra Pradesh
 Mahé: 9 km², en enklave i Kerala

Totalt innbyggertall var i 2001 900 000.

Kultur
Innbyggerne i Puducherry er stort sett tamiler, som snakker tamil hjemme og i sosiale sammenhenger. Tradisjonelt har imidlertid utdannings- og administrasjonsspråket vært fransk. Etter gjenforeningen med India i 1954 har imidlertid engelsk vært dominerende. Den franske innflytelsen er imidlertid synlig i «Ville blanche» (Den hvite byen), hvor hus i fransk stil, gateskilter, et fransk gymnas, et fransk institutt, flere katolske kirker og statuer av Jeanne d’Arc og Joseph François Dupleix  vitner om nær tre hundre års fransk dominans. Franskkunnskaper holdes også vedlike i noen kretser, selv om engelskkunnskapene er langt bedre i den allmenne befolkningen. Fransk gastronomi gjør seg også gjeldende i byens rikholdige restauranttilbud, hvor man også får servert alkohol. I den omkringliggende delstaten Tamil Nadu er dette vanskeligere og dyrere. Man anslår at rundt 7000  franske borgere, de fleste etniske tamiler, bor i byen, og rundt 20 000 med opprinnelse fra det tidligere franske India bor i Frankrike. 

I sentrale Puducherry finnes også «Ville noire», den svarte byen, hvor den tamilske befolkningen tradisjonelt har bodd. Husene i dette historiske kvarteret er bygd i lokal, tamilsk tradisjon. 

Utenfor Puducherry, i Tamil Nadu, ligger eksperimentbyen Auroville, grunnlagt av tilhengere av frihetskjemperen og yogien Sri Aurobindo. Byen har også flotte strender ut mot Bengalbukta.

Historie

Puducherry-enklaven ble grunnlagt i 1674 av Compagnie française des Indes Orientales, Det franske ostindiske kompani, på territorium kjøpt året før av sultanen av Bijapur. I perioden 1693-97 var byen besatt av nederlenderne som følge av krigene mellom Nederland og Frankrike, men ved freden i Rijswijk i 1697 fikk Frankrike byen tilbake. Britene, som på 1700-tallet kjempet med franskmennene om kontrollen over India, okkuperte byen ikke mindre enn tre ganger i løpet av 1700-tallet, og holdt da byen i flere måneder hver gang. 

Etter freden i Paris i 1763 ble imidlertid Frankrikes innflytelse i India begrenset til de få enklavene som i dag utgjør Unionsterritoriet Puducherry. Som følge av Napoleonskrigene ble byen igjen holdt av britene mellom 1803 og 1814. Deretter var byen på franske hender helt fram til 1954. Avviklingen av de franske comptoirs, handelsstedene, skjedde som følge av forhandlinger mellom India og Frankrike. I 1954 overtok India den reelle kontrollen av territoriet, mens overtakelseserklæringen først ble underskrevet 8. mai 1956. Puducherry ble så en del av State of Madras, det som senere skulle bli delstaten Tamil Nadu. 1. juli 1963 ble imidlertid Forbundsterritoriet Pondicherry med enhetene Pondicherry (nå Puducherry), Karaikal, Yanam og Mahé skilt ut.

Offisielle språk 	 

Offisielle språk i Forbundsterritoriet Puducherry er fransk, tamil, telugu og malayalam. Bruken av disse ulike språkene varierer imidlertid svært, fordi territoriet har en så spesiell geografi. I virkeligheten brukes gjerne engelsk som kommunikasjonsspråk mellom de ulike delene av territoriet.  

1. Tamil brukes av Puducherrys regjering, og da spesielt i intern kommunikasjon i enklavene Puducherry og Karikal. 

2. Fransk er et offisielt språk i hele territoriet. Franskens offisielle status ble sikret ved Traité de Cession (Avståelsestraktaten) av 28. mai 1956 som erklærer: 
Le français restera langue officielle des Établissements aussi longtemps que les répresentants élus de la population n'auront pas pris une décision différente eller Fransk forblir myndighetenes offisielle språk så lenge de folkevalgte ikke har truffet annen beslutning. 
	 
3.Telugu er offisielt språk i Yanam, en enklave i delstaten Andhra Pradesh. 

4.Malayalam er offisielt språk i Mahe, som er en enklave i den malayalam-talende delstaten Kerala.

Antall talere 	 
Antall talere for hvert språk var i 2001 følgende: 
Tamil: 220 749 (I Puducherry og Karaikal) 
Telugu: 31 362 (I Yanam) 	 
Malayalam: 36 823 (I Mahe) 	 
Fransk: Over 10 000

Styresett 	 
Puducherry er et forbundsterritorium, ikke en egen stat. Dermed styres territoriet direkte av Forbundsregjeringen i New Delhi. India har imidlertid tilstått Puducherry flere særretter, slik som retten til å ha en egen, lovgivende forsamling og sin egen regjering. Dermed fremstår Puducherry på mange måter som en egen stat. Delstaten kan altså vedta sine egne lover på begrensede saksfelt, men disse må ofte ratifiseres av den indiske forbundsregjeringen eller godkjennes av Indias president. 	 

Territoriets øverste representant er Lieutenant Governor of Puducherry, som holder hus i Raj Nivas, tidligere Palais du Gouverneur, det tidligere guvernørpalasset. Den føderale regjeringen har imidlertid hånd om budsjettene i territoriet, og som følge av det har Puducherry i lange perioder hatt lavere beskatning enn omkringliggende stater. Dette gjelder spesielt på avgiftssiden.

Referanser

Eksterne lenker 
 

 
Stater og territorier etablert i 1963
1963 i India